钦定古今图书集成/明伦汇编/氏族典/第116卷 > 《王圻续文献通考》 > 甄恬
## 钦定古今图书集成/明伦汇编/氏族典/第116卷 > 《王圻续文献通考》 > 甄恬

按《梁书甄恬传》：“恬字彦约，中山无极人也。世居江陵。
数岁丧父，哀感有若成人。家人矜其小，以肉汁和饭
饲之，恬不肯食。年八岁，问其母，恨生不识父，遂悲泣
累日，忽若有见，言其容貌，则其父也，时以为孝感。家
贫，养母常得珍羞。及居丧，庐于墓侧，恒有鸟元黄杂
色，集于庐树。恬哭则鸣，哭止则止。又有白雀栖宿其”
庐，州将始兴王憺表其行状。诏曰：“朕虚己钦贤，寤寐
盈想，诏彼群岳，务尽搜扬。恬既孝行殊异，声著邦壤，
敦风厉俗，弘益兹多。牧守腾闻，义同亲览。可旌表室
闾，加以爵位。”恬官至安南行参军。